Stórmeistarinn Henrik Danielsen sigraði á sjötta Ottósmótinu sem fram fór í félagsheimilinu í Klifi í Ólafsvík um helgina . Henrik varð jafn Jóni Viktori Gunnarssyni og afmælisbarninu Sigurbirni Björnssyni , en hafði betur í aukakeppni . Guðfríður Lilja Grétarsdóttir sigraði í kvennaflokki , Eiríkur Örn Brynjarsson í unglingaflokki , Daði Ómarsson í flokki skákmanna með minna en 2000 skákstig og Sigurður Örn Scheving í flokki heimamanna . Auk þess voru veitt fjölmörg aukaverðlaun og meðal annars var dregið í happdrætti þar sem boðið var upp á gistingu og kvöldverð á Hótel Búðum . Mjög góða þátttaka var að venju á mótinu , eða 71 keppandi . Vegleg verðlaun eru jafnan á Ottósmótinu . Þá var ókeypis rútuferð frá Reykjavík með keppendur . Það vakti mikla athygli á mótinu að ungur piltur , Gylfi Örvarsson 6 ára , tók þátt í mótinu . Er þetta fyrsta mót Gylfa , enda nýbyrjaður að tefla . Stóð hann sig vel og náði jafntefli við Gunnar Gunnarsson frá Ólafsvík og kom þannig í veg fyrir að Gunnar yrði efstur heimamanna . Í sinni fyrstu skák á mótinu réðist Gylfi ekki á garðinn þar sem hann var lægstur , því engin önnur en forseti Skáksambands Íslands , Guðfríður Lilja Grétarsdóttir , settist á móti honum . Mátti forsetinn hafa sig alla við að vinna skákina . Sagði Guðfríður Lilja í samtali við Skessuhorn að þetta hafi verið hörkuskák og Gylfi hafi komið henni á óvart með skemmtilegum leikfléttum . “ Það er gaman að sjá svona ungt fólk hafa áhuga á taflmennsku og er Gylfi gríðarlegt efni . Tíminn vinnur með honum enda ungur að árum , “ sagði Guðfríður Lilja . Að launum hlaut Gylfi vegleg verðlaun fyrir að vera yngsti keppandinn í mótinu . Á efri myndinni eru efstu menn á mótinu ásamt stjórnarmönnum Taflfélags Snæfellsbæjar . Á neðri myndinni er Gylfi að þakka Guðfríði Lilju , forseta Skáksambandsins fyrir skákina .